## Rješenje o odobrenju Erste d.d. za upravljanje obveznim mirovinskim fondom

### NN 115/2001 (21.12.2001.), Rješenje o odobrenju Erste d.d. za upravljanje obveznim mirovinskim fondom

Agencija za nadzor mirovinskih fondova i osiguranja

1926

Na temelju odredbi čl. 27., čl. 79. st. 3., čl. 95. i čl. 98. Zakona o
obveznim i dobrovoljnim mirovinskim fondovima (»Narodne novine«, br. 49/99. i
63/00. ), čl.7. Zakona o prihvaćanju člans­tva Republike Hrvatske u Europskoj
banci za obnovu i razvoj (»Narodne novine« 25/93) u svezi s čl. 49. Sporazuma o
osnivanju Europske banke za obnovu i razvoj (»Narodne novine - Međunarodni
ugovori« br. 4/93), čl. 2. Pravilnika o izdavanju odobrenja za rad mirovinskih
društava (»Narodne novine«, br. 85/01), čl. 4. st 3. i čl. 5. Pravilnika o
obavljanju poslova banke skrbnika (»Narodne novine« 65/01.), odlučujući o
zahtjevu za odobrenje za rad ERSTE dioničkog društva za upravljanje obveznim
mirovinskim fondom, Agencija za nadzor mirovinskih fondova i osiguranja (u
daljnjem tekstu Agencija), donosi

## RJEŠENJE

1. Daje se odobrenje za rad ERSTE dioničkom društvu za upravljanje
obveznim mirovinskim fondom .

2. Daje se odobrenje ERSTE
dioničkom društvu za uprav­ljanje obveznim mirovinskim fondom za izbor banke
skrbnika HVB Bank Croatia d.d. Zagreb.

Obrazloženje

ERSTE dioničko društvo za upravljanje obveznim mirovinskim fondom
podnijelo je 8. studenoga 2001. zahtjev za odobrenje za rad. Uz zahtjev su
priložili:

– Primjerke zadnje verzije
dokumenata za autorizaciju,

– Statut ERSTE obveznog
mirovinskog fonda,

– Ugovor s bankom skrbnikom
HVB Bank Croatia d.d. Zagreb,

– Informacije o banci
skrbniku,

– Procjenu dinamike upisa
broja članova mirovinskog fonda u prve dvije godine,

– Rješenje Trgovačkog suda u
Zagrebu, broj Tt - 01/6096-2,

– Izjavu da nije došlo do
nikakvih promjena u činjenicama i dokumentima koji su predani uz Zahtjev za
autorizaciju.

Temeljem članka 7. Zakona o
prihvaćanju članstva Republike Hrvatske u Europskoj banci za obnovu i razvoj
(»Narodne novine« broj 25/93) i članka 49. Sporazuma o osnivanju Europske banke
za obnovu i razvoj (»Narodne novine-Međunarodni ugovori« br. 4/93), Savjet
Agencije je utvrdio da se odredbe čl. 2. st. 1. toč.  12., a u svezi članka 79. stavak 2. Zakona o obveznim i
dobrovoljnim mirovinski fondovima ne primjenjuju na jednog od osnivača ERSTE
d.d. društva za upravljanje obveznim mirovinskim fondom, a koji ima preko 5%
dionica (misli se na Europsku banku za obnovu i razvoj), jer sukladno članku
49. Sporazuma o osnivanju Europske banke za obnovu i razvoj, imovina, pa prema
tome i vlasnička struktura Europske banke za obnovu i razvoj je oslobođena od
ograničenja, propisa, kontrole i moratorija bilo koje vrste, što u konkretnom
slučaju znači da se propisi o povezanim osobama u banci skrbniku i mirovinskom
društvu ne mogu primjeniti na tog osnivača, jer Sporazum o osnivanju Europske
banke za obnovu i razvoj čini dio unutarnjeg pravnog poretka Republike
Hrvatske, i po svojoj pravnoj snazi je iznad Zakona o obveznim i dobrovoljnim
mirovinskim fondovima.

Postupajući sukladno
citiranim odredbama, Savjet je na sjednici održanoj 19. studenoga 2001. utvrdio
da je zahtjev osnovan, pa je primjenom odredbe čl. 95. istog odlučeno kao u
toč. 1. izrijeke ovog Rješenja.

Na istoj sjednici Savjeta
odobren je izbor banke skrbnika HVB Bank Croatia d.d. nad imovinom mirovinskog
fonda ERSTE d.d. društva za upravljanje obveznim mirovinskim fondom, te Ugovor
o skrbništvu nad imovinom fonda, pa je primjenom odredbe čl. 79. st. 3. Zakona
o obveznim i dobrovoljnim mirovinskim fondovima (»Narodne novine« br. 49/9,
63/00), odlučeno kao u toč. 2. izrijeke ovog Rješenja.

UPUTA O PRAVNOM LIJEKU:

Rješenje je konačno. Protiv ovog Rješenja nezadovoljna stranka može
pokrenuti upravni spor u roku od 30 dana od dana dostave istog.

Klasa: UP/I 034-04/01-01/81
Urbroj: 383-01-01-2
Zagreb, 19. studenoga 2001.

Ravnatelj
**dr. sc. Dragan Kovačević**, v. r.

Rješenje, NN 115/2001-1926